google/wiki40b huggingface dataset:
Κυβέλη Θεοχάρη

Θέατρο

Πρωτοεμφανίστηκε με το θίασο της Κατερίνας (1954) στο έργο Ταξίδι αναψυχής. Τον επόμενο χρόνο συμμετείχε στο θίασο της μητέρας της και του Λάμπρου Κωνσταντάρα, παίζοντας στα έργα Δύο άσπρα τριαντάφυλλα και Οι μαιτρέσσες του μπαμπά. Παράλληλα, έλαβε μέρες στις «ποιητικές απογευματινές» που οργάνωνε η Μιράντα Μυράτ στο Θέατρο «Κυβέλης» στην πλατεία Συντάγματος. Το 1956 συνεργάστηκε με το θίασο Ηλιόπουλου-Φωτόπουλου, όπου και εμφανίστηκε στην κωμωδία του Αλέκου Σακελλάριου Ο φίλος μου ο Λευτεράκης και στο έργο Μια τσουκνίδα στις βιολέτες. Ακολουθεί η συνεργασία της με το θίασο του Βασίλη Λογοθετίδη (1957-59), όπου έπαιξε στα έργα Το τιμόνι του έρωτα του Παναγιώτη Καγιά και Ο Ηλίας του 16ου των Σακελλάριου και Γιαννακόπουλου.

Κινηματογράφος

Το 1955 εμφανίστηκε στην ταινία του Ορέστη Λάσκου Γκόλφω, βασισμένη στο ομώνυμο θεατρικό έργο του Σπύρου Περεσιάδη στο ρόλο της Σταυρούλας. Ακολούθησαν Η Άγνωστος (1956) του Ορέστη Λάσκου, στο ρόλο της Ευτυχίας, όπου έπαιξε μαζί με τη γιαγιά της Κυβέλη, Ο ζηλιαρόγατος (1956) του Γιώργου Τζαβέλλα, με το Βασίλη Λογοθετίδη (κινηματογραφική μεταφορά της κωμωδίας του Γ. Ρούσσου Ο εραστής έρχεται) στο ρόλο της Κική Μανωλοπούλου, Στουρνάρα 288 (1959) του Ντίνου Δημόπουλου (πρόκειται για την ομώνυμη κωμωδία των Τραϊφόρου - Βασιλειάδη) στο ρόλο της Φώφης Ασημομύτη, Ο Ηλίας του 16ου (1959) του Αλέκου Σακελλάριου στο ρόλο της Αλέκας Κωνσταντινίδου , Ανθισμένη αμυγδαλιά (1959) του Χρίστου Αποστόλου, Ο Δήμος από τα Τρίκαλα (1962) του Γιάννη Δαλιανίδη, όπου συμπρωταγωνίστησε με τον Κώστα Χατζηχρήστο στο ρόλο της Λέλας κ.ά.
Το καλοκαίρι του 2014, και σε ηλικία 90 ετών, επιστρέφει έπειτα από δεκαετίες στον κινηματογράφο, πρωταγωνιστώντας στην ταινία docufiction του Alessandro Spiliotopulos Οι κόρες του Χάους, μία συμπαραγωγή του Ινστιτούτου Κυβέλη και της Tetrafillon Films. Η μικρού μήκους αυτή ταινία παρουσιάζει με πρωτότυπο και ενίοτε ανατρεπτικό τρόπο την ιστορία της μεγάλης θεατρικής οικογένειας της Κυβέλης και της ιδιαίτερης σχέσης της οικογένειας με τα έργα του Πιραντέλο, με φόντο την Ελλάδα και την Ευρώπη του πρώτου μισού του 20ου αιώνα.

Μετέπειτα πορεία

Παρά το ελπιδοφόρο ξεκίνημα, η σταδιοδρομία της στο θέατρο θα σταματήσει στις αρχές του 1960. Θα ακολουθήσει διαφορετικούς δρόμους ως ξεναγός αρχαιολογικών χώρων και διευθύντρια-συντονίστρια σε ελληνικές και ευρωπαϊκές κρουαζιέρες.
Αργότερα, θα αναλάβει τις δημόσιες σχέσεις στο ιδιαίτερο γραφείο του Ανδρέα Παπανδρέου, κατά τα έτη της πρωθυπουργίας του, και θα συνεχίσει ως υπεύθυνη δημοσίων σχέσεων του Πρωθυπουργού κ. Κώστα Σημίτη ως το 1999. Πρωτοστάτησε ως ιδρυτικό μέλος στη δημιουργία του Ινστιτούτου Κυβέλη (Ερμούπολη Σύρου, 1999).

Προσωπική ζωή

Από τον πρώτο της γάμο με τον ομογενή εκ Κωνσταντινουπόλεως Γιάννη Στεφανίδη απέκτησε την κόρη της Βαλεντίνη Στεφανίδη-Ποταμιάνου (1943). Δεύτερος σύζυγός της ήταν ο Τίτος Ζωγραφίδης (1914-1981), αξιωματικός του Λιμενικού Σώματος.
Αστροφυσική

Όρια και συγγενή πεδία

Εξ' αιτίας της ευρύτητας του αντικειμένου, οι αστροφυσικοί επιστήμονες συνήθως εφαρμόζουν πολλά εργαλεία και πολλούς διαφορετικούς κλάδους της φυσικής, όπως για παράδειγμα κλασική μηχανική, ηλεκτρομαγνητισμό, στατιστική μηχανική και θερμοδυναμική, κβαντική μηχανική, γενική θεωρία της σχετικότητας, πυρηνική φυσική, ατομική φυσική και σωματιδιακή φυσική. Για τον λόγο αυτό, η αστροφυσική δεν θα πρέπει να θεωρείται η ίδια ως ένας ακόμα κλάδος της φυσικής, αλλά περισσότερο ένας κλάδος της αστρονομίας, μιας ξεχωριστής επιστήμης. Αυτό το «λάθος» γίνεται για πρακτικούς και ιστορικούς κυρίως λόγους (π.χ. στο Πανεπιστήμιο Αθηνών υπάρχει «Τομέας Αστροφυσικής, Αστρονομίας και Μηχανικής» που υπάγεται στο Τμήμα Φυσικής). Σήμερα το 90% περίπου της έρευνας στην αστρονομία γίνεται στον κλάδο της Αστροφυσικής.
Εντολή αγοράς

Μία παραγγελία ή εντολή αγοράς είναι ένα εμπορικό έγγραφο και η πρώτη επίσημη προσφορά που εκδίδεται από έναν αγοραστή προς έναν πωλητή, αναφέροντας τα είδη, τις ποσότητες και τις συμφωνηθείσες τιμές για προϊόντα ή υπηρεσίες. Χρησιμοποιείται για τον έλεγχο της αγοράς προϊόντων και υπηρεσιών από εξωτερικούς προμηθευτές. Η δημιουργία μια παραγγελίας αποτελεί συνήθως το πρώτο βήμα για την purchase-to-pay διαδικασία σε ένα ERP σύστημα.

Ηλεκτρονικές Παραγγελίες

Πολλές παραγγελίες δεν γίνονται πλέον έντυπα, αλλά διαβιβάζονται ηλεκτρονικά μέσω του διαδικτύου. Είναι σύνηθες οι ηλεκτρονικές παραγγελίες να χρησιμοποιούνται για τη διαδικτυακή αγορά υπηρεσιών ή φυσικών προϊόντων κάθε είδους.
Γραμμοάτομο

Το γραμμοάτομο (gr-at) ενός χημικού στοιχείου είναι ποσότητα από το στοιχείο μετρημένη σε γραμμάρια, ίση με την τιμή της σχετικής ατομικής μάζας Aᵣ του στοιχείου (παλαιότερη ονομασία της σχετικής ατομικής μάζας ήταν ατομικό βάρος πού όμως εγκαταλείπεται λόγω σύγχυσης πού μπορεί να δημιουργηθεί αφού δεν είναι βάρος). Γιά παράδειγμα η σχετική ατομική μάζα τού Οξυγόνου είναι 16, άρα το γραμμοάτομο τού Οξυγόνου είναι ποσότητα μάζας 16 γραμμαρίων.
Το γραμμοάτομο οποιουδήποτε στοιχείου περιέχει τόσα ατομα όσος είναι ο αριθμός Avogadro (ΝΑ) δηλαδή 6,0252·10²³ άτομα.
Σύμφωνα λοιπόν με το τελευταίο μπορούμε να ορίσουμε με ένα άλλο τρόπο το γραμμοάτομο ενός στοιχείου, αν πούμε ότι αυτό είναι μάζα τόσων ατόμων όσα δηλώνει ο αριθμός Avogadro.
To γραμμοάτομο θεωρείται σήμερα ξεπερασμένος όρος, έχοντας αντικατασταθεί από το mole.
Εθνόσημο της Φινλανδίας

Το εθνόσημο της Φινλανδίας απεικονίζει ένα λιοντάρι με στέμμα πάνω σε κόκκινο φόντο, με το δεξί πόδι του να αντικαθίσταται με ένα οπλισμένο χέρι που κρατάει ένα σπαθί και με τα άλλα του πόδια να πατάει σε μία σπάθη. Έγινε επίσημο μόλις το 1978, ωστόσο η αρχική του δημιουργία υπολογίζεται στα 1580 περίπου.
Το λιοντάρι είναι πολύ κοινό μοτίβο στη Δυτική Ευρώπη. Στη Σκανδιναβία, το πρώτο λιοντάρι το βλέπουμε στο εθνόσημο της Δανίας στα τέλη του 12ου αιώνα.
Από τις αρχές του 12ου αιώνα, η Φινλανδία αποτέλεσε τμήμα της Σουηδίας και στις βασιλικές σφραγίδες του Έρικ Κνούτσον (πέθανε το 1216) και του Έρικ Έρικσον (1216–1250), βρίσκουμε τα πρώτα λιοντάρια. Ο πρώτος βασιλιάς του οίκου της Φολκούνγκας, ο Βάλντεμαρ Μπίργκερσον (1239–1302), επίσης χρησιμοποίησε 3 λιοντάρια στη σφραγίδα του [Εικόνα 2].
Ο πρώτος δούκας Βενέδικτος της Φινλανδίας (1284- 1291) και ο δεύτερος δούκας, Βάλντεμαρ, δούκας την περίοδο 1302-17, αμφότεροι χρησιμοποίησαν το εθνόσημο των Φολκούνγκα [Εικ. 3]. Η έκδοση αυτή του εθνόσημου μοιάζει πολύ με το σημερινό, παρά το γεγονός ότι το λεοντάρι δεν κρατούσε κανένα όπλο ακόμα.

Δημιουργία και εξέλιξη του εθνοσήμου

Όταν ο Ιωάννης Γ΄ έγινε Μέγας Δούκας στη Φινλανδία, στα 1577, το λιοντάρι συνδέθηκε περισσότερο με τη Φινλανδία μέσω του εθνοσήμου του Μεγάλου Δουκάτου. Αυτό προήλθε από το συγκερασμό του εθνοσήμου των Φαλκούνγκα και του εθνοσήμου της Καρελίας. Το αποτέλεσμα ήταν ότι το λιοντάρι κράδαινε ένα όπλο και ξάπλωνε σε ένα άλλο. Στο εθνόσημο της ίδιας περιόδου υπήρχαν και 9 ρόδα.
Κατά την περίοδο της ρωσικής κατοχής, το εθνόσημο με το λιοντάρι χρησιμοποιούνταν αλλά ο λαός που ήθελε ανεξαρτησία υιοθέτησε για σύμβολο τον αετό.
Το 1936 έγινε μία πρόταση για δύο εθνόσημα, ένα μεγάλο και ένα μικρό. Τελικά , έπειτα από πολλές τροποποιήσεις, στις 26 Μαΐου του 1978 ορίστηκε επίσημα με νόμο και καθιερώθηκε το σημερινό εθνόσημο της Φινλανδίας. Στο φόντο ορίστηκε εκτός από το λιοντάρι με τα σπαθιά να είναι ριγμένα εννέα τριαντάφυλλα.
Το εθνόσημο απαντάται στην κρατική σημαία της Φινλανδίας.
Δήμος Ριμπέιρα Μπράβα

Γεωγραφία

Ο Δήμος Ριμπέιρα Μπράβα βρίσκεται βόρεια-κεντρικά του Πράσινου Ακρωτηρίου και δυτικά του νησιού Σάο Νικολάου. Συνορεύει στα δυτικά με τον Δήμο Ταρραφάλ ντε Σάο Νικολάου. Έχει έκταση 167 km². Είναι σε έκταση ο έβδομος μεγαλύτερος δήμος του Πράσινου Ακρωτηρίου μετά το Μπόα Βίστα, το Πόρτο Νόβο, το Σάο Φιλίπε, το Μάιο, το Σάο Βισέντε και το Πράια.

Δημογραφία

Ο Δήμος Ριμπέιρα Μπράβα έχει πληθυσμό 13.664 κατοίκων (2005) με πυκνότητα 53 κατοίκων ανά km². Είναι σε πληθυσμό ο δωδέκατος μεγαλύτερος δήμος του Πράσινου Ακρωτηρίου, μετά το Πράια, το Σάο Βισέντε, το Σάντα Καταρίνα, το Σάντα Κρουζ, το Σαλ, το Σάο Φιλίπε, το Δήμος Ριμπέιρα Γκράντε, το Πόρτο Νόβο, το Ταρραφάλ, το Μοστέιρος, το Σάο Μιγκέλ και το Σάντα Καταρίνα ντο Φόγκο.

Ιστορία

Ο Δήμος Ριμπέιρα Μπράβα δημιουργήθηκε το 2005, όταν ο πρώην Δήμος Σάο Νικολάου χωρίστηκε στον Δήμο Ριμπέιρα Μπράβα και στον δήμος Ταρραφάλ ντε Σάο Νικολάου|Δήμο Ταρραφάλ ντε Σάο Νικολάου]].
Κύπελλο Άλπεων

To Κύπελλο Άλπεων (ιταλ. Coppa delle Alpi) ήταν μια διεθνής ποδοσφαιρική διοργάνωση που διεξαγόταν από το 1960 ως το 1987. Αρχικά, διοργανώθηκε από την Ιταλική Λίγκα και από το 1962 σε συνεργασία με την Ελβετική. Κατά καιρούς συμμετείχαν ιταλικές, ελβετικές, γερμανικές και γαλλικές ομάδες, οι οποίες δεν είχαν προκριθεί να λάβουν μέρος στις ευρωπαϊκές διοργανώσεις.
Κώστας Βερτσώνης

Βιογραφικά στοιχεία

Γεννήθηκε το 1943 στη Λήμνο, από όπου με τους γονείς και τα δύο του αδέλφια μετακόμισε στην Αθήνα .

Τον Ιανουάριο του 2008 τιμήθηκε από το δήμο Νέας Φιλαδελφείας και τον τοπικό αθλητικό σύλλογο του Ιωνικού Ν.Φ για τη συνολική προσφορά του στο άθλημα.

Χαραυγιακός Ηλιούπολης

Μετά τον Απόλλωνα πήρε μεταγραφή στον Χαραυγιακό Ηλιούπολης της Αθήνας, με τον οποίο το 1975 έφτασε ένα βήμα πριν τη Β' Εθνική. Στους αγώνες κατάταξης (6ος όμιλος) η ομάδα του κατέλαβε την 3η θέση ανάμεσα σε 7, υπολειπόμενη 3 βαθμούς από τον ΑΟ Αμφιάλης που κέρδισε την άνοδο.

Αντιπροσωπευτικά Συγκροτήματα

Τον Απρίλιο του 1961 μετείχε με την εθνική Νέων στο ετήσιο Πανευρωπαϊκό Πρωτάθλημα, αγωνιζόμενος όμως μόνο στο πρώτο παιχνίδι με τη Γαλλία (ήττα 2-3), όπου τραυματίστηκε και αποχώρησε. Κατά την επόμενη διοργάνωση αντίθετα, του 1962, ήταν βασικό στέλεχος και αναδείχθηκε καλύτερος Έλληνας διεθνής στις τρεις αναμετρήσεις με τις Αν. Γερμανία (2-3), Σοβ. Ένωση (1-3) και Τσεχοσλοβακία (0-0). 
Επίσης, κατά τη διάρκεια της στρατιωτικής του θητείας αγωνίστηκε στο Παγκόσμιο Πρωτάθλημα ΣΙΣΜ του 1964 με την εθνική Ενόπλων, μετέχοντας για πρώτη φορά στο 0-4 από τη Γερμανία στην πόλη Χάγκεν.

Καριέρα ως προπονητής

Όταν σταμάτησε να αγωνίζεται, εργάστηκε ως προπονητής σε διάφορες ομάδες μικρών κατηγοριών με σποραδικές επιτυχίες, όπως το 1981-82 που οδήγησε τον Αιολικό Μυτιλήνης από τη Γ' στη Β' Εθνική.
Γεωλογικές μελέτες τεχνικών έργων

Κατά την εκπόνηση γενικών μελετών τεχνικών έργων, ιδιαίτερο ρόλο κατέχει το τμήμα των γεωλογικών μελετών καθώς σχετίζεται αφενός με θέματα ευστάθειας των κατασκευών και ασφάλειας αυτών (όπως η ασφαλής θεμελίωση του έργου, διερεύνηση των συνθηκών του υπεδάφους κ.λπ.) και αφετέρου με την ελαχιστοποίηση του κόστους (όπως αποφυγή κατασκευαστικών αστοχιών, αναζήτηση κατασκευαστικών υλικών κ.λπ.).
Αντώνιος Σαχτούρης

Βιογραφικά στοιχεία

Ήταν γιος του Ανδρέα Σαχτούρη, δισέγγονος του Δημητρίου Σαχτούρη και μέλος της οικογένειας Σαχτούρη από την Ύδρα. Ακολούθησε σταδιοδρομία διπλωματικού υπαλλήλου υπηρετώντας σε διάφορα μέρη. Διετέλεσε πρόξενος της Ελλάδας στις Σέρρες κατα τη διάρκεια του Μακεδονικού Αγώνα διαδραματίζοντας σημαντικό ρόλο στην εξέλιξη του αγώνα, σημαντική επαφή των Ελλήνων της Αιγύπτου ως πρόξενος στην Αλεξάνδρεια και γενικός πρόξενος στο Κάϊρο (1912 - 1915), Ύπατος Αρμοστής της Ανατολικής Θράκης (1920 - 1921) κ.α. Στις εκλογές του 1926 εξελέγη βουλευτής Ύδρας.
Εξέδωσε στην Αθήνα το 1951 το βιβλίο Αναμνήσεις από την διπλωματικήν μου σταδιοδρομίαν.
Άατσε

Άατσε (Aatxe) είναι στη μυθολογία των Βάσκων το όνομα κακού πνεύματος. Το όνομά του σημαίνει κατά λέξη «νεαρός ταύρος», ενώ είναι γνωστό και με το όνομα Ετσάι (Etsai). Θεωρείται ότι κατοικεί σε σπηλιές με τη μορφή νεαρού ταύρου, παίρνοντας όμως κάποιες φορές και μορφή ανθρώπου. Θεωρείται ότι εξορμά από τη σπηλιά του τις νύχτες με καταιγίδα.
Μπαρμπάς

Τοποθεσία

Βρίσκεται σε περιοχή ανάμεσα στο νοτιοδυτικό τμήμα του Δήμου Αιγιαλείας και το βόρειο-βορειοανατολικό τμήμα του Δήμου Ερυμάνθου, οριζόμενη από τους ποταμούς Μεγανείτη (ή Μεγανείτα) στα βορειοδυτικά του και Σελινούντα στα ανατολικά του, το οροπέδιο της Ρακίτας στα νοτιοδυτικά του και το ρέμα Τσίκιζα στα νότιά του.
Στα ανατολικά του βρίσκεται ο ορεινός όγκος Κλωκός, από τον οποίο χωρίζεται με το φαράγγι που σχηματίζει ο Σελινούντας. Στις βόρειες υπώρειές του βρίσκονται τα χωριά Κουνινά και Παρασκευή, η παραθεριστική θέση Λόπεσι, το εγκαταλελειμμένο χωριό Παλιά Κουνινά, καθώς και το μοναστήρι της Πεπελενίτσης. Στις νότιες υπώρειές του βρίσκεται το Άνω Μαζαράκι καθώς και η αρχική θέση «Παλιοχώρι» του χωριού. Στα δυτικά και νοτιοδυτικά του βρίσκεται η οικιστική θέση της Ρακίτας, που αποτελεί σημαντικό παραθεριστικό θέρετρο, ο γεωμετρικός ναός της θεάς Αρτέμιδος και το εγκαταλελειμμένο χωριό Άνω Φράγκα.

Βιότοπος

Μαζί με τον Κλωκό και το φαράγγι του Σελινούντα είναι ενταγμένο στο ευρωπαϊκό οικολογικό δίκτυο Natura 2000, καθότι περιοχή με πλούσια χλωρίδα και πανίδα, στην οποία έχουν εντοπιστεί κάποια ενδημικά είδη, και η έκταση των 117.388 στρεμμάτων γης που ορίζουν αποτελεί γνωστό φυσιολατρικό προορισμό.
Οι βόρειες πλαγιές του, στην περιοχή της παραθεριστικής θέσης Λόπεσι, είναι καλυμμένες από ελατοδάσος, που γλύτωσε από τις δασικές πυρκαγιές του 2007, ενώ στις βορειότερες υπώρειές του, προς το χωριό Παρασκευή, συναντάται πευκοδάσος.

Δασικές πυρκαγιές

Το καλοκαίρι του 2007 μεγάλο μέρος του βουνού, κυρίως οι ανατολικές πλαγιές του, καταστράφηκε από μεγάλες σε έκταση πυρκαγιές, ενώ τα γειτονικά βουνά Κλωκός και Ρούσκιο καθώς και το φαράγγι του Σελινούντα κατεκάηκαν ολοκληρωτικά· σύμφωνα με στοιχεία του οργανισμού της WWF, κάηκε το 50,4% (30.476 στρέμματα) της προστατευόμενης περιοχής των ορέων Μπαρμπάς, Κλωκός και του φαραγγιού του Σελινούντα.
1147 Σταυρόπολις

Φυσικά χαρακτηριστικά

Η διάμετρος της Σταυρόπολης είναι άγνωστη. O φασματικός τύπος της είναι S (λιθώδης). Η Σταυρόπολις περιστρέφεται γύρω από τον εαυτό της μία φορά κάθε 5 ώρες και 40 λεπτά.
Ράι Μπέντζαμιν

Καριέρα

Ο Μπέντζαμιν είχε δηλώσει και πιο παλιά ότι ήθελε να εκπροσωπεί τις Ηνωμένες Πολιτείες, όμως αυτό δεν υλοποιήθηκε ως το 2018.
Το 2017, θέλοντας να αλλάξει χώρα συμμετοχής, η IAAF ανέστειλε όλες τις μεταγραφές μέχρι το καλοκαίρι του 2018. Άρα, το καλοκαίρι του 2018 πήρε μεταγραφή και από το 2019 συμμετέχει με τα χρώματα των Ηνωμένων Πολιτειών.
Μεγάλο Άλμα προς τα Εμπρός

Το Μεγάλο Άλμα Προς Τα Εμπρός (Κινέζικα: 大跃进, Πινγίν: Dà yuè jìn) στην Λαϊκή Δημοκρατίας της Κίνας ("ΛΔΚ") ήταν μια οικονομική και κοινωνική εκστρατεία του Κομμουνιστικού Κόμματος της Κίνας από το 1958 έως το 1962. Η εκστρατεία πραγματοποιήθηκε από τον Πρόεδρο Μάο Τσετουνγκ με στόχο να μετατρέψει γρήγορα τη χώρα από μια αγροτική οικονομία σε μια σοσιαλιστική κοινωνία μέσα από την ταχεία εκβιομηχάνιση και κολεκτιβοποίηση. Ωστόσο, θεωρείται ευρέως ότι προκάλεσε τον Μεγάλο Κινέζικο Λιμό.
Οι κύριες αλλαγές στις ζωές των αγροτικών Κινέζων περιλάμβαναν την αυξανόμενη εισαγωγή της υποχρεωτικής γεωργικής κολεκτιβοποίησης. Η ιδιωτική καλλιέργεια απαγορεύτηκε, και όσοι ασχολήθηκαν με αυτήν διώχθηκαν και χαρακτηρίστηκαν αντεπαναστάτες. Περιορισμοί στον αγροτικό πληθυσμό επιβλήθηκαν μέσω δημόσιων συνεδριών αγώνα και κοινωνικής πίεσης, παρόλο που οι άνθρωποι βίωσαν επίσης καταναγκαστική εργασία. Η εκβιομηχάνιση της υπαίθρου, επίσημη προτεραιότητα της εκστρατείας, είδε "την ανάπτυξή της... να ματαιώνεται από τα λάθη του Μεγάλου Άλματος προς τα Εμπρός".
Θεωρείται ευρέως από τους ιστορικούς ότι το Μεγάλο άλμα είχε ως αποτέλεσμα δεκάδες εκατομμύρια θανάτους. Μια κατώτερη εκτίμηση είναι 18 εκατομμύρια, ενώ η εκτεταμένη έρευνα του Yu Xiguang υποδηλώνει ότι ο αριθμός των νεκρών από το κίνημα είναι πιο κοντά στα 55 εκατομμύρια. Ο ιστορικός Frank Dikötter ισχυρίζεται ότι «ο εξαναγκασμός, ο τρόμος και η συστηματική βία ήταν τα θεμέλια του Μεγάλου άλματος προς τα εμπρός» και «κίνητρο για μία από τις πιο θανατηφόρες μαζικές δολοφονίες της ανθρώπινης ιστορίας».
Τα έτη του Μεγάλου άλματος προς τα εμπρός είδαν οικονομική υποχώρηση, με το 1958 έως το 1962 να είναι η μοναδική περίοδος (εκτός από την Πολιτιστική Επανάσταση) μεταξύ 1953 και 1976, στην οποία η οικονομία της Κίνας συρρικνώθηκε. Ο πολιτικός οικονομολόγος Dwight Perkins υποστηρίζει ότι "τα τεράστια ποσά επενδύσεων παρήγαγαν μόνο μέτριες αυξήσεις στην παραγωγή ή καθόλου. ... Με λίγα λόγια, το Μεγάλο Άλμα ήταν μια πολύ δαπανηρή καταστροφή".
Σε επόμενα συνέδρια τον Μάρτιο του 1960 και τον Μάιο του 1962, οι αρνητικές επιπτώσεις του Μεγάλου Άλματος Προς τα Εμπρός μελετήθηκαν από το Κομμουνιστικό Κόμμα Κίνας και ο Μάο επικρίθηκε στις διασκέψεις του κόμματος. Μετριοπαθή μέλη του Κόμματος όπως ο Πρόεδρος Liu Shaoqi και ο Ντενγκ Σιαοπίνγκ ανήλθαν στην εξουσία και ο Πρόεδρος Μάο περιθωριοποιήθηκε μέσα στο κόμμα, γεγονός το οποίο τον οδήγησε να ξεκινήσει την Πολιτιστική Επανάσταση το 1966.
Αμαδέα Παλαιολογίνα

Βιογραφία

Ήταν κόρη του Ιωάννη-Ιάκωβου Παλαιολόγου, Μαρκησίου του Μονφερράτου, και της Ιωάννας της Σαβοΐας, κόρης του Αμαδέου Ζ΄ της Σαβοΐας.
Νυμφεύθηκε το 1440 τον Ιωάννη Β΄ της Κύπρου, υιό του Ιωάννη Α΄ της Κύπρου και της δεύτερης συζύγου του, Καρλόττας των Βουρβόνων. Ο γάμος αυτός ήταν αποτέλεσμα του ενδιαφέροντος που έδειχναν οι Παλαιολόγοι για την κατάσταση στην Ανατολική Μεσόγειο.
Ο γάμος έλαβε χώρα δι'αντιπροσώπου το 1437, ενώ η σύζυγος μετέβη στην Κύπρο τον Ιούνιο του 1440. Μετά την άνοδο στον θρόνο του Ιωάννη το 1432, μετά τον θάνατο του πατέρα του, η Αμαδέα έγινε, μέσω του γάμου της, βασιλικής σύζυγος της Κύπρου, της Ιερουσαλήμ και της Αρμενίας. Η τελετή της στέψης έλαβε χώρα στην Εκκλησία της Αγίας Σοφίας της Λευκωσίας στις 3 Ιουλίου 1440.
Ωστόσο, η Αμαδέα κατείχε τον συγκεκριμένο τίτλο για σχετικά μικρό διάστημα, καθώς απεβίωσε, ξαφνικά, δύο μήνες, μόλις, μετά τον γάμο. Το σώμα της ετάφη δίπλα σε εκείνο της μητέρας του Ιωάννη, το οποίο ευρισκόταν στο μοναστήρι του Αγίου Δομίνικου.
Με τον θάνατο της Αμαδέας, ο ουμανιστής Γκουϊνιφόρτε Μπαρτζίτζα απέστειλε επιστολή υπό την μορφή στίχων στον Ιωάννη-Ιάκωβο, επιστολή την οποία ορισμένοι θεωρούν, σήμερα, ως απόδειξη της ίδρυσης ουμανιστικής σχολής στο Καζάλε.
Ο Βασιλέας, ο οποίος χρειαζόταν να αποκτήσει κάποιον διάδοχο στον θρόνο, νυμφεύθηκε, λιγότερο από δύο χρόνια αργότερα, την Ελένη, η οποία καταγόταν από τον κλάδο των Παλαιολόγων του Βυζαντίου. Ο διάδοχος του θρόνου, ωστόσο, προήλθε από τον έρωτά του με την Μαριέττα της Πάτρας, μητέρα του Ιακώβου Β΄ της Κύπρου, ο οποίος ήταν εξαρχής γνωστός ως ο Νόθος.
1542 Σάλεν

Φυσικά χαρακτηριστικά

Η μέση διάμετρος του Σάλεν εκτιμάται σε 45,19 χιλιόμετρα. O φασματικός τύπος του είναι D, ενώ το γεωμετρικό άλβεδό του είναι 0,0656.
Κιθ Γκαμπς

Βιογραφικό

Ο Κιθ Γκαμπς γεννήθηκε στις 11 Σεπτεμβρίου 1972 στο νησί "Άγιος Χριστόφορος" (Saint Kitts) της Καραϊβικής και το πλήρες όνομά του είναι "Keith Jerome Gumbs Tukijo". Στα πρώτα χρόνια της ζωής του έπαιξε διάφορα σπορ, όπως κρίκετ και μπάσκετ, πριν τον κερδίσει το ποδόσφαιρο. Ως ποδοσφαιριστής ξεκίνησε από την ομάδα της πατρίδας του, τη Νιούταουν Γιουνάιτεντ, στην οποία αγωνίστηκε εννιά χρόνια κατακτώντας όλους τους τοπικούς τίτλους. Σκόραρε σχεδόν 200 γκολ και βγήκε έξι φορές πρώτος σκόρερ στο τοπικό πρωτάθλημα. 
Στη συνέχεια άρχισε μια περιπλάνηση ανά τις ηπείρους, αγωνιζόμενος σε πολλές χώρες, κυρίως σε μικρομεσαίες ομάδες: Ολλανδία, Αγγλία, Ελλάδα, Αυστρία, Βραζιλία, Τρίνινταντ και Τομπάγκο, Χονγκ Κονγκ, Μαλαισία, Ινδονησία. Στην Ευρώπη δεν κατάφερε να καθιερωθεί σε κάποια ομάδα αλλά στις ασιατικές και αμερικανικές ομάδες έκανε αξιόλογη καριέρα. 
Παράλληλα από τα 17 του χρόνια μέχρι σήμερα αποτελεί βασικό στέλεχος της εθνικής ομάδας της χώρας του, με την οποία έχει παίξει 131 φορές που αποτελεί ρεκόρ.
Α.Π.Ο. Οδηγήτρια Πειραιά

Ο Αθλητικός Ποδοσφαιρικός Όμιλος Οδηγήτρια Πειραιά είναι ερασιτεχνικό ποδοσφαιρικό σωματείο με έδρα τη συνοικία Μανιάτικα του Πειραιά. Επίσημο έτος ίδρυσης του σωματείου είναι το 1965 και έχει χρώματα το κόκκινο και το λευκό. Ανήκει στη δύναμη της Ε.Π.Σ. Πειραιά και αγωνίζεται στις διοργανώσεις της.

Ιστορικό

Ο «Α.Π.Ο. Οδηγήτρια Πειραιά» ιδρύθηκε ανεπίσημα το 1962 και αναγνωρίστηκε επίσημα από το Πρωτοδικείο το 1965. Το 1969 αναγνωρίστηκε επίσημα από την Ε.Π.Ο. με αύξοντα Αριθμό Μητρώου Ε.Π.Ο. το 1370 και από την αγωνιστική περίοδο 1969-70 ξεκινά η επίσημη αγωνιστική του δράση στα επίσημα πρωταθλήματα της Ε.Π.Σ. Πειραιά. Αγωνίστηκε σε όλες τις κατηγορίες του πρωταθλήματος της Ε.Π.Σ. Πειραιά και την αγωνιστική περίοδο 1973-74 αγωνίστηκε για πρώτη φορά στο κορυφαίο πρωτάθλημα Α' Κατηγορίας της Ε.Π.Σ. Πειραιά. Το 1977 κατέκτησε για πρώτη φορά το κύπελλο Ε.Π.Σ. Πειραιά επικρατώντας του Α.Ο. Ποντίων στη μοναδική της παρουσία στον τελικό μέχρι σήμερα.
Την αγωνιστική περίοδο 2013-14 κατέκτησε το πρωτάθλημα Ε.Π.Σ. Πειραιά για πρώτη φορά στην ιστορία της και συμμετείχε στο πρωτάθλημα μπαράζ για την ιστορική άνοδο στην Γ' Εθνική, χωρίς όμως επιτυχία. Την αγωνιστική περίοδο 2016-17 κατέκτησε εκ νέου το πρωτάθλημα της Ε.Π.Σ. Πειραιά και αγωνίστηκε στον αγώνα ανάδειξης υπερπρωταθλητή και ανόδου με τον Α.Π.Ο. Κερατσίνι στο γήπεδο της Νεάπολης, όπου ηττήθηκε και έχασε την άνοδο στην Γ' Εθνική κατηγορία.
Πύργος Κοζάνης

Γεωγραφία - Ιστορία

Ο Πύργος βρίσκεται δυτικά της τεχνητής λίμνης Πολυφύτου και απέχει 19 χιλιόμετρα από την πόλη της Κοζάνης. Πήρε το όνομα του από έναν πύργο που βρισκόταν στην περιοχή επί τουρκοκρατίας. Το όνομα του χωριού επί Τουρκοκρατίας ήταν Κουλέ. Το 1918 αναφέρεται επίσημα με το όνομα Πύργος στο ΦΕΚ 260Α-31/12/1918 να προσαρτάται στην τότε κοινότητα Δουγτζιλάρ 
Στο χωριό, σύμφωνα με την απογραφή του 2011 διαμένουν 71 κάτοικοι. Οι περισσότεροι κάτοικοι του χωριού έχουν μετακινηθεί στην πόλη της Κοζάνης για εργασία. Οι κάτοικοι του Πύργου ασχολούνται με την καλλιέργεια του καπνού, των σιτηρών και του κρόκου. Επίσης από τις αρχές της δεκαετίας του 2000, περισσότεροι κάτοικοι ασχολούνται με την εντατική καλλιέργεια των οπωροκηπευτικών σε θερμοκηπιακές εγκαταστάσεις, λόγω της αλλαγής της κατάστασης της αγροτικής οικονομίας στην περιοχή.
Γειτονικοί οικισμοί είναι η Ανατολή στα βόρεια, η Σταυρωτή στα νότια  και το Κοντοβούνι στα νοτιοδυτικά, με το οποίο αποτελούν τη τοπική κοινότητα Κοντοβουνίου που υπάγεται στη δημοτική ενότητα Ελιμείας. Η τεχνητή λίμνη Πολυφύτου η οποία απέχει μόλις 4 χιλιόμετρα, προσφέρεται για ψάρεμα, περπάτημα και διαδρομές με ποδήλατο. Η εκκλησία του Αγίου Νικολάου δεσπόζει στην είσοδο του χωριού από την δυτική μεριά. Η πρώτη εγκατάσταση της εκκλησίας του Αγίου Νικολάου ήταν μέσα στο χωριό, ενώ έχει γίνει πάνω στα ερείπια της παλιάς, ένα καινούριο εξωκλήσι.

Σημείωση

Συχνά συγχέεται με τον οικισμό Πύργοι, που βρίσκεται αρκετά βορειότερα στον δήμο Εορδαίας.
Φρειδερίκος της Σαξονίας-Βάισενφελς-Ντάμε

Βιογραφία

Ήταν ο έκτος γιος του Αυγούστου δύκα της Σαξονίας-Βάισενφελς και της Ιωάννας-Βαλμπουργίας, κόρης του Γεωργίου-Γουλιέλμου κόμη του Λάινινγκεν-Βέστερμπουρκ.

Οικογένεια

Νυμφεύτηκε το 1711 την Αιμιλία-Αγνή, κόρη του Ερρίκου Α΄ κόμη του Ρόις του Σλάιτς· δεν απέκτησαν τέκνα.
Κωνσταντίνος Μπακόλας

Βιογραφία

Εργάστηκε ως δικηγόρος.
Στις εκλογές του 1946 εξελέγη βουλευτής Ευβοίας με την Ηνωμένη Παράταξη Εθνικοφρόνων (Λαϊκό Κόμμα) λαμβάνοντας 5.700 ψήφους. Επανεξελέγη βουλευτής Καρυστίας με τον Ελληνικό Συναγερμό το 1952.
Ήταν παντρεμένος με την Τούλα και είχαν μία κόρη. Πέθανε το 1982 και κηδεύτηκε από τον ιερό ναό Αγίων Θεοδώρων του Πρώτου Νεκροταφείου Αθηνών στις 6 Οκτωβρίου.
Γιρομέρι Θεσπρωτίας

Μονή Γηρομερίου

Πολύ κοντά στο χωριό βρίσκεται η ιστορική Μονή Γηρομερίου, που ιδρύθηκε στις αρχές του 14ου αιώνα από τον Όσιο Νείλο τον Εριχιώτη. Χρημάτισε έδρα Πατριαρχικής Εξαρχίας και Επισκοπής. 
Το καθολικό της μονής αποτελείται από έναν ναό τετρακίονο σταυροειδή εγγεγραμμένο μετά τρούλου.

Έθιμα

Τη Δευτέρα του Πάσχα, στο κοιμητήριο του χωριού συγγενείς των νεκρών τραγουδούν πάνω από τους τάφους τους συνοδεία μουσικής. Το τελευταίο μέρος του εθίμου περιλαμβάνει χορό έξω από το νεκροταφείο και έπειτα τραγούδι και χορό στις γειτονιές και τα σπίτια με φαγοπότι.

Κινηματογράφος

Το 1975, γυρίστηκε ένα ντοκιμαντέρ μικρού μήκους για το έθιμο της Δευτέρας του Πάσχα στο χωριό με τίτλο "Γηρομέρι", το οποίο συμμετείχε στο Φεστιβάλ Κινηματογράφου Θεσσαλονίκης, αλλά απορρίφθηκε από την Προκριματική Επιτροπή.